Shavkat Mirziyoyev Toshkent hokimi haqida: “Birinchi marta biznesmen hokim bo‘ldi” (video)

O‘zbekiston Prezidenti Shavkat Mirziyoyev 30-aprel, dushanba kuni Toshkentda Turkiya biznesi va banklari rahbarlari qarshisida nutq so‘zlayotib, ularga Toshkentning yangi hokimi — Jahongir Ortiqxo‘jayevni tanishtirdi, deb yozadi “Gazeta.uz”.

“Men O‘zbekiston tarixida birinchi marta o‘zim ishonadigan tadbirkorni Toshkent hokimi etib tayinladim. Bunaqasi tarixda bo‘lmagan”, — dedi Shavkat Mirziyoyev.
“Bu joriy islohotlarni tushunadigan, byurokratiyadan uzoq bo‘lgan, Toshkent shahrining ertangi kuni qanday bo‘lishini tasavvur qiladigan, zamonaviy yigit O‘zbekistonga toza havo kirishi uchun, investorlarni qo‘llab-quvvatlash uchun tayinlandi”, — deya ta’kidladi Prezident.
“U bizning ko‘pchilik rahbarlarimiz kabi raykom, partiya singari byurokratiya tizimlarining hech birida ishlamagan. Bu tadbirkor. Shunga qaramay, men bu tadbirkorni eng yirik hududimiz — Toshkent rahbari etib tayinladim”, — dedi davlat rahbari.
“Ertangi kunni men faqat tadbirkorlarga ishonaman. Shu sababli qaror qildim: tadbirkor — Toshkent shahar hokimi”, — dedi u.
“Bugungi kundan e’tiboran u ikki karra mas’uliyatga ega, — deya qo‘shib qo‘ydi Shavkat Mirziyoyev. — Agar sizlar (turkiyalik investorlar) Toshkentda birorta to‘siqqa duch kelsangiz, u javobgar bo‘ladi”.
Akfa kompaniyalari asoschisi, Artel Engineering va Tashkent City direktori Jahongir Ortiqxo‘jayev 26-aprel kuni Toshkent hokimi vazifasini bajaruvchi etib tayinlangan edi.